Hoekom oorlewing? | Dion se gedagtes
Hoe beskryf die moderne samelewing 'n persoon wat oorlewingsgesind is? Menigte het die sienswyse dat hulle oor die algemeen bietjie "agter", regeringshaters, wapendraers en gewoonlik arm siele is wat in die wildernis of veld kan oorleef op wurms, boombas, reënwater en hul suster. Hierdie sienswyse beskryf beslis nie die duisende middelklas werkende mense in die land wat tot die slotsom gekom het dat daar wel eendag 'n tyd mag kom wanneer hulle, en hulle alleen, verantwoordelik sal wees vir hulle eie veiligheid en die sekuriteit van hulle families nie.
Indien mens die stap sou neem om voor te berei vir moontlike slegte tye in die toekoms, kan daar eintlik net twee gevolge wees: òf jy gaan jou voorbereiding bitter nodig kry, of nie.
Wat is die kans dat jou noukeurige voorbereiding die verskil mag beteken tussen jou en joune se lewe of dood? Is dit die enigste vereiste? Sal dit die moeite werd wees as julle oorleef, maar net om deel te raak van die vreesbevange massas met geen heenkome of die massas wat plunder, instede van om in beheer te wees van jou eie toekoms in die beste omstandighede en plek wat jy vooruit gekies het?
Niemand weet met sekerheid wat die moontlikhede van enige ramp is nie. Daar is juis so baie wat in ons wêreldjie aangaan, maar die onsekerheid klou steeds. Wat is die moontlikheid dat ons huise sal afbrand? Statistieke noem 'n syfer van 1:1200, of 0.00083%. 'n Hoogs onwaarskynlike syfer, maar ek dink meeste van ons het assuransie uitgeneem daarteen. Die kanse van 'n motor-ongeluk is ongeveer 1:250, of 0.004%. Ook redelik onwaarskynlik, maar ons het assuransie op die voertuig asook 'n mediese fonds of ten minste 'n hospitaalplan om ons te dek daarvoor. Ons is bereid om tussen R 30 000 en R 50 000 per jaar op net hierdie drie tipes assuransies uit te neem sonder om 'n oog te knip, maar hoeveel van ons is bereid om R 500 per maand (R 6000 per jaar) uit te gee vir 'n jaar se oorlewingskos en toebehore indien ons dit nodig sou kry?
'n Vinnige blik na wêreldnuus wys grafiese beelde van politieke geweld, terrorisme, vulkaniese uitbarstings oral, vloede, hongersnood en finansiële depressie. Niemand wil voorspel of hê dat iets moet gebeur nie, maar indien die beesmis reg na die waaier gemik is, sal jy nie meer gemoedsrus hê as jy assuransie daarteen het nie; as jy weet dat jy in 'n mate voorbereid daarop is nie?
op Mei 18, 2012 at 2:07 nm | Antwoord Zunata de Preez
ek waardeer jou webbladsy baie. Ek glo daar is 'n ramp oppad vir die aarde soos ons in ons wildste drome nie kan dink nie. Verder het ek die inligting wat dit verifeer, bybels en andersins. As jy belangstel laat my weet ek sal aanstuur.
op Mei 28, 2012 at 10:32 vm | Antwoord Dion
Hallo Deborah, en baie welkom!
Ek stel beslis belang en sal my e-pos adres vir jou stuur.
op Julie 4, 2012 at 3:51 vm | Antwoord Hannes Trollip
Haai Dion – jy weet dis absoluut waar dat ons duisende rande betaal aan assuransie maatskappye en polisse maar die basiese oorlewingsdrang is mos nou "ge-cover" en dan kry ek geld mos maklik by die plekke as ek 'n ramp het… Self onderhouding kos jou minder en alles in die lewe vereis beplanning.
op Julie 4, 2012 at 8:33 vm | Antwoord Dion
Ja, onderhoud kan mens baie bespaar en ek dink ook dat ons onsself baie geld en moeite kan bespaar as ons nie wag vir ander of ander mense betaal om dinge te doen nie, maar self moue oprol en inspring. Groete